Folketing
2005-06-01

Spørgsmålet er stillet på baggrund af nogle udtalelser fra EU’s nuværende formand, JeanClaude Juncker, som er premierminister i Luxembourg, og som som led i de her roterende formandskaber nu har chancen for at vise, hvad han står for på vegne af EU. Han har til en belgisk avis i forbindelse med diskussionen om et eventuelt nej i Frankrig og Holland sagt, at hvis Frankrig og Holland stemmer nej til EU-forfatningen, så må de gennemføre nye folkeafstemninger for at få det rigtige svar, som han siger, og han siger også videre, at de lande, der stemmer nej, bliver nødt til at stille spørgsmålet igen. Det er selvfølgelig nogle udtalelser, der har vakt megen opsigt og været meget omdiskuteret, og på den baggrund synes jeg, det ville være rigtigt at bede statsministeren tage klart afstand fra sådan nogle udtalelser. For vi kan selvfølgelig ikke have en EU-formand, som siger, at man er nødt til at stemme igen om det samme, hvis man stemmer nej.